BBL เก็บหุ้น “เพอร์มาตา” ครบตามแผน ดันสัดส่วนแตะ 98.71%
BBL เก็บหุ้น “เพอร์มาตา” ครบตามแผน ดันสัดส่วนแตะ 98.71%
9 ต.ค. 2563

บริษัท ธนาคารกรุงเทพ จำกัด (มหาชน) หรือ BBL เปิดเผยว่า ธนาคารได้ดำเนินการทำคำเสนอซื้อเพื่อเสนอซื้อหุ้นของธนาคาร พีที เพอร์มาตา ทีบีเค เป็นที่เรียบร้อยแล้ว โดยการทำคำเสนอซื้อของเพอร์มาตาในส่วนที่เหลือทั้งหมดคิดเป็นร้อยละ 10.88 ของหุ้นที่ออกและชำระแล้วของเพอร์มาตา จากผู้ถือหุ้นรายย่อย (Mandatory Tender Offer) (MTO) เสร็จสิ้นเป็นที่เรียบร้อยแล้วเมื่อวันที่ 7 ต.ค.63
อย่างไรก็ดี กฎหมายและกฎเกณฑ์ของประเทศอินโดนีเซีย กำหนดว่าธนาคารพาณิชย์ในประเทศอินโดนีเซียที่มีหุ้นอยู่ในตลาดหลักทรัพย์อินโดนีเซีย จะต้องมีผู้ถือหุ้นไม่น้อยกว่า 1% เป็นบุคคลธรรมดาหรือนิติบุคคลที่มีสัญชาติอินโดนีเซีย ธนาคารจึงต้องขายหุ้นของเพอร์มาตาจำนวน 280,427,394 หุ้น หรือคิดเป็นร้อยละ 1 ให้แก่นิติบุคคลสัญชาติอินโดนีเซีย ซึ่งธนาคารได้ดำเนินการเป็นที่เรียบร้อยแล้วในวันที่ 6 ตุลาคม 63 ก่อนการทำ MTO เสร็จสิ้น
ดังนั้น ส่งผลให้ธนาคารถือหุ้นในเพอร์มาตาทั้งสิ้นเป็นจำนวน 27,681,421,384 หุ้น ซึ่งคิดเป็นร้อยละ 98.71 ของหุ้นที่ออกและชำระแล้วของเพอร์มาตา